Aktiviteten på Aalborg havn er stadigt stigende, og antallet af containere fragtet mellem Aalborg og Rotterdam sætter for femte kvartal i træk rekord. Således kom der 4115 containere over kajen i andet kvartal 2014 i forhold til 3637 i samme kvartal sidste år. En stigning på 13 procent. Væksten fra 1. kvartal 2013 og i år var på hele 35 procent og giver ikke kun travlhed på havnen. Det siger noget om aktivitetsniveauet i hele landsdelen, mener havnedirektør. - Den stigende containertrafik vidner om et generelt stigende aktivitetsniveau i Nordjylland. Dette medfører en selvforstærkende positiv effekt ikke bare hos os, men hos underleverandører, transportvirksomheder mv. Det er meget glædeligt og har en positiv virkning på blandt andet beskæftigelsen, siger Claus Holstein. De største stigninger på containerruten kan tilskrives eksport af frysegods som svinekød, fisk, mejeriprodukter med videre.

Referat:
Containerruten mellem Aalborg og Rotterdam bliver stadigt mere populær.